钦定古今图书集成/明伦汇编/闺媛典/第353卷 > 《美女篇》曹植
## 钦定古今图书集成/明伦汇编/闺媛典/第353卷 > 《美女篇》曹植

美女妖且闲，采桑岐路间。柔条纷冉冉，落叶何翩翩。
攘袖见素手，皓腕约金环。头上金爵钗，腰佩翠琅玕。
明珠交玉体，珊瑚间《木难》。罗衣何飘飖，轻车随风还。
顾盼遗光彩，长啸气若兰。行徒用息驾，休者以忘餐。
借问女安居，乃在城南端。青楼临大路，高门结重关。
容华耀朝日，谁不希令颜。媒氏何所营，玉帛不时安。
佳人慕高义，求贤良独难。众人徒嗷嗷，安知彼所欢。
盛年处房室，中夜起长叹。